XCIII.  Monasterii S. Stephani Divionensis protectionem suscipit possessionesque confirmat.   (Beneventi, April. 9.) [  Hist. de Saint-Etienne de Dijon,  Preuv., p. 101.]
ADRIANUS episcopus, servus servorum Dei, dilectis filiis HERBERTO abbati S. Stephani Divionensis ejusque fratribus tam praesentibus quam futuris regularem vitam professis, in perpetuum.
Apostolici moderaminis clementiae convenit religiosos diligere et eorum loca pia protectione munire; dignum namque et honestati conveniens esse cognoscitur, ut qui ad Ecclesiarum regimen assumpti sumus eas et a pravorum hominum nequitia tucamur, et apostolicae sedis patrocinio foveamus. Eapropter, dilecti in Domino filii, vestris justis postulationibus clementer annuimus et praefatam ecclesiam in qua divino mancipati estis obsequio, sub B. Petri et nostra protectione suscipimus et praesentis scripti privilegio communimus. Inprimis siquidem statuentes ut ordo canonicus, qui secundum B. Augustini Regulam in eodem loco noscitur institutus, perpetuis ibidem temporibus inviolabiliter conservetur. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Coemeterium ipsius ecclesiae infra murum castri Divionensis; ecclesiam S. Medardi cum decimis; capellam S. Vincentii; ecclesiam S. Michaelis cum coemeterio et decimis; capellam Sanctae Mariae de Foro et Sancti Jacobi de Tremoledo ; ecclesiam S. Martini de Prato cum capella de Fontanis et cimiterio; ecclesiam S. Aniani Aquaeductus cum capella de Asneriis et cimiterio; ecclesiam Sanctae Mariae de Gimellis cum capella de Picangis et cimeteriis; ecclesiam S. Florentii de Tile-Castro, cum capella quae in ipso est castro et cimeterio; ecclesiam S. Martini de Vitre cum capella de Bez et cimiteriis; ecclesiam S. Andreae de Ormentiaco cum capellis et cimiteriis; ecclesiam S. Georgii de Ugncio cum capella de S. Juliano et cimiteriis; ecclesiam S. Georgii de Faverneio cum capella de Magne et cimiterio; ecclesiam S. Petri de Tart cum capellis et cimiteriis; ecclesiam S. Germani de Copiaco cum capellis et cimiteriis; ecclesiam S. Mauritii de Siliaco cum cimiterio; ecclesiam S. Martini de Quintiniaco cum cimiterio; ecclesiam S. Martini de Arco cum cimiterio et capella de Bruceio; ecclesiam S. Petri de Miribello cum cimiterio; jus quod habetis in Ecclesia S. Genesii de Darilla et capella de Stabulis; quidquid habetis in ecclesia de Saviniaco; quidquid habetis in ecclesia de Altre et capellis ejus; ecclesiam de Franceis cum decima et jure ipsius villae; quarta decimae de Avirra, decima de Bucerollis, decima de Geiaco, de Cuceio, locum capellae quae est inter Leuglerium et Sanctum Fidolum; locum de Puteolo, locum de Agnino Fonte; locum de Valle-Altré, locum de Monte-Ciconio, locum de Bonavalle Jurensis, villam Aquaeductus; jus quod habetis in Postengeio, locum de Spireio, locum de curte Betonis; locum de Marcilleio, locum de Nobiliaco, locum de Lonvigneio cum ipsorum locorum appendiciis; locum de Fagia. Sane novalium vestrorum, quae propriis manibus aut sumptibus colitis, sive de nutrimentis animalium vestrorum, nullus omnino a vobis decimas exigat. Sepulturam quoque parochianorum vestrorum liberam esse sancimus, nisi forte in aliis ecclesiis aliqui eorum se devoverint sepeliri, salva tamen justitia ecclesiae vestrae. Prohibemus autem ut nulli fratrum vestrorum post factam in eodem loco professionem liceat absque abbatis totiusque capituli sui permissione ex ipso claustro discedere; discedentem vero nullus audeat retinere. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt usibus omnimodis profutura, salva sedis apostolicae auctoritate et dioecesani episcopi canonica justitia. Si qua ergo in futurum, etc. Ego Adrianus catholicae Ecclesiae episcopus. Ego Odo diac. card. tit. S. Georgii ad Velum Aureum. Ego Guido diac. card. S. Mariae in Porticu. Ego Guido presb. card. tit. S. Chrysogoni. Ego Hubaldus presb. card. tit. S. Praxedis. Ego Ubaldus presb. card. tit. S. Crucis in Jerusalem. Ego Bernardus presb. card. tit. Sancti Clementis. Ego Octavianus presb card. tit. S. Ceciliae. Ego Henricus presb. card. tit. SS. Nerei et Achillei. Datum Beneventi per manum Rolandi, sanctae Romanae Ecclesiae presbyteri cardinalis et cancellarii, V Idus Aprilis, indict IV, Incarnationis Dominicae anno 1156, pontificatus vero domni Adriani papae IV, anno II.